Előterjesztés Zalakaros Város Önkormányzat Képviselőtestületének 2020. szeptember 29-én tartandó ülésére

Napirend címe: Háziorvosi ügyeleti feladatellátás
Előterjesztést készítette: Torma László aljegyző
Tisztelt Képviselőtestület!

A Képviselőtestület 151/2020. (VII.23.) számú határozatában felkérte a polgármestert, keresse meg az ügyeleti feladatok ellátásában érintett települések polgármestereit, hogy legkésőbb 2020. szeptember 15-ig képviselőtestületi határozat formájában döntsenek arról, hogy milyen feladat-ellátási formában való működtetést tudnak támogatni, vázolva a feladatellátás lehetséges módozatait (az orvosi ügyelet jelenlegi formájában történő továbbműködtetése; Zalakaros Város Önkormányzata vállalkozónak adja az ügyelet teljes körű működtetését; a feladatellátásban érintett önkormányzatok másik ügyeleti körzethez csatlakoznak)

Az előterjesztés megírásának időpontjáig 2 önkormányzat részéről érkezett válasz, illetve Zalamerenye Község Önkormányzat Képviselőtestülete is hozott e tárgyban döntést:

· Miháld: a felsorolt lehetőségek közül azt a lehetőséget tartja elfogadhatónak, hogy a feladatellátásban érintett önkormányzatok másik ügyeleti körzethez csatlakoznak, a más körzethez csatlakozást nem egyenként, hanem az érintett önkormányzatok összefogásával, együtt tartja megvalósíthatónak
· Csapi: a felsorolt lehetőségek közül azt a lehetőséget tartja elfogadhatónak, hogy a feladatellátásban érintett önkormányzatok másik ügyeleti körzethez csatlakoznak, a más körzethez csatlakozást nem egyenként, hanem az érintett önkormányzatok összefogásával, együtt tartja megvalósíthatónak, oly módon, hogy a jelenlegi ügyeleti körzet együtt csatlakozik Nagykanizsa Város Ügyeletéhez vagy a Városkörnyéki Ügyeleti Társuláshoz. Amennyiben a nagykanizsai ügyeleti körzetek részéről objektív okok miatt nem lenne fogadókészség, akkor maradjon a jelenlegi rendszer.  

· Zalamerenye Község Önkormányzat Képviselőtestülete a tegnapi nap során tartott ülésén úgy döntött, hogy felmondja az orvosi ügyeleti feladat-ellátási megállapodást, a megállapodás 12. pontja alapján, mely szerint a megállapodást mindkét fél a naptári év utolsó napjával mondhatja fel. A felmondásról szóló döntést a képviselőtestület legalább három hónappal korábban köteles meghozni, és a másik szerződő féllel írásban közölni. 

Polgármester úr a kistérségi társulás nevében, levélben kereste meg Nagykanizsa Város Ügyeletét és a Városkörnyéki Ügyeleti Társulást. Mindkét helyről az a válasz érkezett, nem áll módjukban biztosítani a kistérség településeinek háziorvosi ügyeleti ellátását.

A képviselőtestületi ülés összehívására azért került sor, mert egyoldalúan szeptember 30-ig van lehetőség a feladat-ellátási megállapodás felmondására. Az előterjesztés javasolja a képviselőtestület számára, az írásbeli válaszokra is tekintettel, hogy Zalakaros Város Önkormányzata, mint feladatellátó ne mondja fel egyoldalúan a szerződéseket, jelezve az önkormányzatok felé, hogy továbbra is biztosítja a feladatellátást az érintett önkormányzatok részére. Erről külön határozni nem szükséges, a feladat-ellátási megállapodások határozatlan időre szólnak, amennyiben a felmondásról nincs rendelkezés a megállapodás tovább él.     Ugyanakkor arra tekintettel, hogy a feladatellátásban érintett önkormányzatok kinyilvánították, hogy több forrást nem tudnak biztosítani a feladatellátásra, ugyanakkor a költségek várhatóan növekedni fognak, az előterjesztés javasolja a képviselőtestület számára, kérje fel a polgármestert és a humánpolitikai és ügyrendi bizottság elnökét, hogy jelöljenek ki tárgyalódelegációt és folytassanak személyes tárgyalásokat a zalakarosi ügyeleti körzet Nagykanizsa Város Ügyeletéhez vagy a Városkörnyéki Ügyeleti Társuláshoz való csatlakozásáról. Amennyiben a tárgyalások nem vezetnek eredményre, abban az esetben kapjon felhatalmazást a tárgyalódelegáció, hogy folytassanak tárgyalást az orvosi ügyelet jelenlegi formájában történő továbbműködtetésének költséghatékonyabb módjáról.
Határozati javaslat

1./ Zalakaros Város Önkormányzat Képviselőtestülete – tekintettel arra, hogy feladatellátásban érintett önkormányzatok a kistérségi társulás július 16-i ülésén kinyilvánították, hogy több forrást nem tudnak biztosítani a feladatellátásra- felkéri a polgármestert és a humánpolitikai és ügyrendi bizottság elnökét, hogy jelöljenek ki tárgyalódelegációt és folytassanak személyes tárgyalásokat a zalakarosi ügyeleti körzet Nagykanizsa Város Ügyeletéhez vagy a Városkörnyéki Ügyeleti Társuláshoz való csatlakozásáról. 
2./ Zalakaros Város Önkormányzat Képviselőtestülete, amennyiben az 1./ pont szerinti tárgyalások nem vezetnek eredményre, abban az esetben felhatalmazást ad a tárgyalódelegáció részére, hogy folytassanak tárgyalást az orvosi ügyelet jelenlegi formájában történő továbbműködtetésének költséghatékonyabb módjáról.

Felelős: Novák Ferenc polgármester
Operatív felelős: Gaál Krisztina személyzeti-és önkormányzati referens
Zalakaros 2020. szeptember 28.

